CELEX: 32020D1515
Language: fi
Date: 2020-10-19 00:00:00
Title: Neuvoston päätös (YUTP) 2020/1515, annettu 19 päivänä lokakuuta 2020, Euroopan turvallisuus- ja puolustusakatemian perustamisesta sekä päätöksen (YUTP) 2016/2382 kumoamisesta

20.10.2020   
               
               
                  FI
               
               
                  Euroopan unionin virallinen lehti
               
               
                  L 348/1
               
            
         NEUVOSTON PÄÄTÖS (YUTP) 2020/1515,
         annettu 19 päivänä lokakuuta 2020,
         Euroopan turvallisuus- ja puolustusakatemian perustamisesta sekä päätöksen (YUTP) 2016/2382 kumoamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 42 artiklan 4 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 18 päivänä heinäkuuta 2005 yhteisen toiminnan 2005/575/YUTP (1) Euroopan turvallisuus- ja puolustusakatemian, jäljempänä ’ETPA’, perustamisesta. Kyseinen yhteinen toiminta korvattiin 23 päivänä kesäkuuta 2008 neuvoston yhteisellä toiminnalla 2008/550/YUTP (2), joka vuorostaan korvattiin neuvoston päätöksellä 2013/189/YUTP (3). Lopuksi päätös 2013/189/YUTP korvattiin neuvoston päätöksellä (YUTP) 2016/2382 (4).
                  
               
                     (2)
                  
                  
                     Neuvosto hyväksyi 10 ja 11 päivänä marraskuuta 2008 Erasmus-ohjelman innoittaman nuorten upseerien vaihtoa koskevan eurooppalaisen aloitteen ja sopi, että täytäntöönpanotyöryhmä kokoontuu ETPA:n akateemisen johtokunnan puitteissa.
                  
               
                     (3)
                  
                  
                     ETPA:n johtokomitea, jäljempänä ’johtokomitea’, hyväksyi 26 päivänä kesäkuuta 2020 suosituksia ETPA:n tulevista toimintalinjoista.
                  
               
                     (4)
                  
                  
                     Vaikka ETPA:n henkilöstön jäsenten olisi oltava pääasiassa sen palvelukseen määräaikaisesti siirrettyjä kansallisia asiantuntijoita, tiettyjä kriittisiä virkoja saattaa olla tarpeen täyttää sopimussuhteisilla toimihenkilöillä.
                  
               
                     (5)
                  
                  
                     Euroopan ulkosuhdehallinnon organisaatiosta ja toiminnasta annetun neuvoston päätöksen 2010/427/EU (5) mukaisesti Euroopan ulkosuhdehallinnon (EUH) olisi annettava ETPA:lle se tuki, josta neuvoston pääsihteeristö aikaisemmin huolehti.
                  
               
                     (6)
                  
                  
                     Päätös (YUTP) 2016/2382 olisi sen vuoksi kumottava,
                  
               ON HYVÄKSYNYT TÄMÄN PÄÄTÖKSEN:
         
            I LUKU
         
         
            
               Perustaminen, toiminta-ajatus, tavoitteet ja tehtävät
            
         
         
            1 artikla
            Perustaminen
            Perustetaan Euroopan turvallisuus- ja puolustusakatemia (ETPA).
         
         
            2 artikla
            Toiminta-ajatus
            ETPA tarjoaa yhteisen ulko- ja turvallisuuspolitiikan (YUTP) laajemmissa puitteissa unionin yhteisen turvallisuus- ja puolustuspolitiikan (YTPP) alan Euroopan tason koulutusta, jonka tavoitteena on kehittää ja edistää YUTP:aan ja YTPP:aan liittyvää yhteisymmärrystä siviili- ja sotilashenkilöstön parissa sekä selvittää parhaat käytännöt YUTP:n ja YTPP:n alan eri kysymyksissä ja tehdä niitä tunnetuksi koulutustoimintansa, jäljempänä ’ETPA:n koulutustoiminta’, kautta.
         
         
            3 artikla
            Tavoitteet
            ETPA:lla on seuraavat tavoitteet:
            
                        a)
                     
                     
                        kehittää edelleen yhteistä eurooppalaista turvallisuus- ja puolustuskulttuuria unionissa ja edistää Euroopan unionista tehdyn sopimuksen (SEU) 21 artiklan 1 kohdassa määrättyjä periaatteita unionin ulkopuolella;
                     
                  
                        b)
                     
                     
                        edistää YTPP:n mieltämistä olennaiseksi osaksi YUTP:aa;
                     
                  
                        c)
                     
                     
                        kouluttaa unionin elimiä varten osaavaa henkilöstöä, joka kykenee työskentelemään tehokkaasti kaikissa YTPP:aan kuuluvissa asioissa YUTP:n laajemmassa yhteydessä;
                     
                  
                        d)
                     
                     
                        kouluttaa jäsenvaltioiden hallintoja ja esikuntia varten osaavaa henkilöstöä, joka tuntee unionin politiikat, toimielimet ja menettelyt YTPP:n alalla;
                     
                  
                        e)
                     
                     
                        tarjota YTPP-operaatioiden henkilöstölle yhteinen käsitys YTPP-operaatioiden toimintaperiaatteista ja tunne yhteisestä eurooppalaisesta identiteetistä;
                     
                  
                        f)
                     
                     
                        tarjota YTPP-operaatioiden koulutustarpeita vastaavaa koulutusta;
                     
                  
                        g)
                     
                     
                        tukea unionin kumppanuuksia YTPP:n alalla, erityisesti kumppanuuksia YTPP-operaatioihin osallistuvien maiden kanssa;
                     
                  
                        h)
                     
                     
                        tukea siviilikriisinhallintaa muun muassa konfliktineston sekä kestävän kehityksen edellytysten luomisen tai ylläpitämisen aloilla;
                     
                  
                        i)
                     
                     
                        edistää nuorten upseerien vaihtoa koskevaa eurooppalaista aloitetta;
                     
                  
                        j)
                     
                     
                        edistää tohtorintason tutkimusta YTPP:aan liittyvillä aloilla;
                     
                  
                        k)
                     
                     
                        kouluttaa jäsenvaltioiden ja unionin hallintoja varten osaavaa henkilöstöä, joka tuntee unionin politiikat, toimielimet, menettelyt ja parhaat käytännöt kyberturvallisuuden ja ‐puolustuksen alalla;
                     
                  
                        l)
                     
                     
                        edistää koulutukseen osallistuvien henkilöiden välisiä ammatillisia suhteita ja yhteyksiä.
                     
                  Tarvittaessa on kiinnitettävä huomiota siihen, että toiminnat ovat yhdenmukaisia muiden unionin toimintojen kanssa.
         
         
            4 artikla
            ETPA:n tehtävät
            
               1.   ETPA:n tärkeimpiin tehtäviin kuuluu sen toiminta-ajatuksen ja tavoitteiden mukaisesti järjestää ja toteuttaa ETPA:n koulutustoimintaa YTPP:n alalla YUTP:n laajemmassa yhteydessä.
            
            
               2.   ETPA:n koulutustoimintaan kuuluvat
               
                           a)
                        
                        
                           perus- ja jatkotason kurssit, jotka edistävät YUTP:n ja YTPP:n yleistä ymmärtämistä;
                        
                     
                           b)
                        
                        
                           johtajuutta kehittävät kurssit;
                        
                     
                           c)
                        
                        
                           YTPP-operaatioita suoraan tukevat kurssit, mukaan lukien lähettämistä edeltävä ja operaation aikana annettava koulutus;
                        
                     
                           d)
                        
                        
                           EU:n kumppanuuksia ja YTPP-operaatioihin osallistuvia maita tukevat kurssit;
                        
                     
                           e)
                        
                        
                           siviili- ja sotilaskoulutusta tukevat moduulit YTPP:n alalla;
                        
                     
                           f)
                        
                        
                           YTPP:n alan kurssit, seminaarit, ohjelmat ja konferenssit tietyille kohderyhmille tai tietyistä aiheista;
                        
                     
                           g)
                        
                        
                           nuorten upseerien vaihtoa koskevan eurooppalaisen aloitteen puitteissa toteutettavat Erasmus-ohjelman innoittamat yhteiset moduulit; ETPA tukee ja edistää myös eurooppalaisia lukukausia ja yhteisiä maisterintutkintoja, vaikkeivät ne virallisesti kuulukaan ETPA:n koulutustoimintaan, tässä kohdassa tarkoitettuja yhteisiä moduuleja hyödyntämällä;
                        
                     
                           h)
                        
                        
                           kybertietoisuus ja jatkotason kurssit, mukaan lukien YTPP-operaatioiden tukemiseksi;
                        
                     
                           i)
                        
                        
                           kurssit ja seminaarit, joiden tarkoituksena on tukea tohtoritason tutkimusta parhaiden käytäntöjen ja kokemusten vaihdon avulla.
                        
                     Jäljempänä 9 artiklassa tarkoitettu johtokomitea päättää muun koulutuksen järjestämisestä.
            
            
               3.   Tämän artiklan 2 kohdassa tarkoitettujen toimintojen lisäksi ETPA erityisesti
               
                           a)
                        
                        
                           tukee 5 artiklan 1 kohdassa tarkoitettuun verkostoon, jäljempänä ’verkosto’, osallistuvien kyseisessä kohdassa tarkoitettujen laitosten välisten suhteiden muodostamista;
                        
                     
                           b)
                        
                        
                           ylläpitää ja kehittää verkko-oppimisen järjestelmää YTPP:n alan koulutustoiminnan tueksi tai, poikkeuksellisissa olosuhteissa, käytettäväksi itsenäisenä koulutustoimintana;
                        
                     
                           c)
                        
                        
                           kehittää ja tuottaa koulutusaineistoa YTPP:n alalla hyödyntäen myös olemassa olevaa alaan liittyvää aineistoa;
                        
                     
                           d)
                        
                        
                           tukee koulutukseen aiemmin osallistuneiden alumniyhdistystä;
                        
                     
                           e)
                        
                        
                           tukee YTPP:n alan vaihto-ohjelmia jäsenvaltioiden koulutuslaitosten välillä;
                        
                     
                           f)
                        
                        
                           toimii Goalkeeper-hankkeen Schoolmaster-moduulin hallinnoijana ja osallistuu tämän moduulin kautta unionin vuotuiseen YTPP:n alan koulutusohjelmaan;
                        
                     
                           g)
                        
                        
                           hallinnoi unionin osalta kyberalan koulutusmahdollisuuksien vaihtoon tarkoitettua CD-TPX-foorumia;
                        
                     
                           h)
                        
                        
                           tukee konfliktinestoon, siviilikriisinhallintaan, kestävän kehityksen edellytysten luomiseen tai ylläpitämiseen ja turvallisuusalan uudistusta koskeviin aloitteisiin liittyvän koulutuksen hallinnointia sekä edistää kyberturvallisuutta ja tietoisuutta hybridiuhkista;
                        
                     
                           i)
                        
                        
                           järjestää ja toteuttaa vuotuisen verkostoitumiskonferenssin, jossa jäsenvaltioiden koulutuslaitosten ja ministeriöiden sekä tarvittaessa asiaankuuluvien ulkopuolisten koulutusalan toimijoiden YUTP:n ja YTPP:n alan siviili- ja sotilaskoulutuksen asiantuntijat kokoontuvat yhteen;
                        
                     
                           j)
                        
                        
                           ylläpitää suhteita asiaankuuluviin toimijoihin vapauden, turvallisuuden ja oikeuden alalla ja kehitysyhteistyön alalla sekä asiaankuuluviin kansainvälisiin järjestöihin;
                        
                     
                           k)
                        
                        
                           tukee siviilikriisinhallintakomiteaa ja EU:n siviilialan koulutusryhmää hallitsemalla ja hallinnoimalla siviilialan koulutuskoordinaattoreiden toimintaan liittyviä matka- ja majoituskuluja;
                        
                     
                           l)
                        
                        
                           osallistuu unionin siviili- ja sotilasalan koulutusryhmien kokouksiin, määrittelee siviili- ja sotilasalan koulutustarpeet kokousten tulosten perusteella ja ottaa huomioon tarveanalyysin tulokset asetettaessa vuotuiset painopisteet ETPA:n toiminnalle ja laadittaessa ETPA:n opetussuunnitelmia; ja
                        
                     
                           m)
                        
                        
                           kehittää edelleen, ylläpitää ja tekee tunnetuksi sotilashenkilöstön alakohtaista tutkintojen viitekehystä.
                        
                     
         
         
            II LUKU
         
         
            
               Rakenne
            
         
         
            5 artikla
            Verkosto
            
               1.   ETPA toimii verkostona, johon kuuluvat jäsenvaltioiden yksilöimät siviili- ja sotilasalan laitokset, koulutuslaitokset, akatemiat, yliopistot, instituutiot, osaamiskeskukset ja muut turvallisuus- ja puolustuspolitiikan alaan kuuluvia kysymyksiä unionissa käsittelevät toimijat sekä Euroopan unionin turvallisuusalan tutkimuslaitos (EUTT).
               ETPA luo läheiset yhteydet unionin toimielimiin ja asiaankuuluviin unionin virastoihin, erityisesti seuraaviin mutta niihin kuitenkaan rajoittumatta:
               
                           —
                        
                        
                           unionin lainvalvontakoulutusvirasto (CEPOL),
                        
                     
                           —
                        
                        
                           Euroopan raja- ja merivartiovirasto (Frontex),
                        
                     
                           —
                        
                        
                           Euroopan puolustusvirasto (EDA),
                        
                     
                           —
                        
                        
                           Euroopan unionin satelliittikeskus (EUSK), ja
                        
                     
                           —
                        
                        
                           Euroopan unionin lainvalvontayhteistyövirasto (Europol).
                        
                     
            
               2.   Tapauksen mukaan kansainväliset, hallitustenväliset, valtiolliset tai valtiosta riippumattomat järjestöt voivat saada verkostoon kuuluvan yhteistyökumppanin aseman, jota koskevat yksityiskohtaiset järjestelyt sovitaan johtokomiteassa.
            
            
               3.   Kokonaisvastuu ETPA:n toiminnasta on unionin ulkoasioiden ja turvallisuuspolitiikan korkealla edustajalla, jäljempänä ’korkea edustaja’.
            
         
         
            6 artikla
            Euroopan unionin turvallisuusalan tutkimuslaitoksen rooli
            
               1.   EUTT, joka on osa ETPA:n verkostoa, toimii yhteistyössä ETPA:n kanssa tarjoamalla omien valmiuksiensa rajoissa asiantuntemustaan ja tiedonkeruuvalmiuksiaan käytettäväksi ETPA:n koulutustoiminnassa muun muassa toimittamalla EUTT:n julkaisuja.
            
            
               2.   Erityisesti EUTT järjestää EUTT:n tutkijoiden pitämiä luentoja ja osallistuu ETPA:n verkko-oppimisen sisällön kehittämiseen.
            
            
               3.   EUTT tukee myös ETPA:n alumniyhdistystä.
            
         
         
            7 artikla
            Oikeuskelpoisuus
            
               1.   ETPA:lla on tarvittava oikeuskelpoisuus, jotta se voi
               
                           a)
                        
                        
                           suorittaa tehtävänsä ja saavuttaa tavoitteensa;
                        
                     
                           b)
                        
                        
                           tehdä toimintansa kannalta tarpeellisia sopimuksia ja hallinnollisia järjestelyjä muun muassa henkilöstön määräaikaisten siirtojen täytäntöönpanemiseksi ja sopimussuhteisten työntekijöiden palvelukseen ottamiseksi; hankkia tarvikkeita, erityisesti opetusvälineitä;
                        
                     
                           c)
                        
                        
                           pitää pankkitilejä; ja
                        
                     
                           d)
                        
                        
                           esiintyä oikeudenkäynnin osapuolena.
                        
                     
            
               2.   ETPA:n tekemiin sopimuksiin mahdollisesti perustuva vastuu katetaan sen 16 ja 17 artiklan nojalla käytettävissä olevista varoista.
            
         
         
            8 artikla
            Rakenne
            ETPA:lle luodaan seuraava rakenne:
            
                        a)
                     
                     
                        johtokomitea, joka vastaa ETPA:n koulutustoiminnan yleisestä koordinoinnista ja ohjauksesta;
                     
                  
                        b)
                     
                     
                        toimeenpaneva akateeminen johtokunta, jäljempänä ’johtokunta’, joka vastaa ETPA:n koulutustoiminnan laadun ja johdonmukaisuuden varmistamisesta;
                     
                  
                        c)
                     
                     
                        ETPA:n johtaja, jäljempänä ’johtaja’, joka on ETPA:n ainoa laillinen edustaja ja vastaa ETPA:n talous- ja hallintoasioista sekä ETPA:n toiminnan järjestämistä ja hallinnointia koskevien neuvojen antamisesta johtokomitealle ja johtokunnalle;
                     
                  
                        d)
                     
                     
                        ETPA:n sihteeristö, jäljempänä ’sihteeristö’, joka avustaa johtajaa hänen tehtäviensä suorittamisessa ja erityisesti auttaa johtokuntaa varmistamaan ETPA:n koulutustoiminnan yleisen laadun ja johdonmukaisuuden.
                     
                  
         
            9 artikla
            Johtokomitea
            
               1.   Johtokomiteaan kuuluu kustakin jäsenvaltiosta yksi jäsenvaltion nimeämä edustaja ja se on ETPA:n päätöksentekoelin. Kutakin komitean jäsentä voi edustaa tai hänellä voi olla mukanaan varajäsen.
            
            
               2.   Johtokomitean jäsenillä voi olla komitean kokouksissa apunaan asiantuntijoita.
            
            
               3.   Johtokomitean puheenjohtajana toimii korkean edustajan nimeämä edustaja, jolla on asianmukaista kokemusta. Johtokomitea kokoontuu vähintään neljä kertaa vuodessa.
            
            
               4.   Unioniin liittymässä olevien maiden edustajat voivat osallistua johtokomitean kokouksiin aktiivisina tarkkailijoina.
            
            
               5.   Johtaja, muut ETPA:n henkilöstön jäsenet, johtokunnan puheenjohtaja ja tarvittaessa sen eri kokoonpanojen puheenjohtajat sekä komission ja muiden unionin toimielinten, mukaan lukien EUH:n, edustajat osallistuvat johtokomitean kokouksiin ilman äänioikeutta.
            
            
               6.   Johtokomitean tehtävänä on
               
                           a)
                        
                        
                           hyväksyä ja tarkistaa säännöllisesti ETPA:n koulutustoiminta ottaen huomioon sovitut YTPP-koulutuksen vaatimukset;
                        
                     
                           b)
                        
                        
                           hyväksyä ETPA:n kunkin lukuvuoden ohjelma;
                        
                     
                           c)
                        
                        
                           valita ja priorisoida ETPA:n puitteissa toteutettavat koulutustoiminnot ottaen huomioon ETPA:n käytettävissä olevat resurssit ja yksilöidyt koulutusvaatimukset;
                        
                     
                           d)
                        
                        
                           valita yksi tai useampi jäsenvaltio, jossa ETPA:n koulutustoiminta järjestetään, ja koulutustoiminnan toteuttavat laitokset;
                        
                     
                           e)
                        
                        
                           päättää tiettyjen ETPA:n koulutustoimintojen avaamisesta kolmansille maille poliittisten ja turvallisuusasioiden komitean asettaman yleisen poliittisen kehyksen puitteissa;
                        
                     
                           f)
                        
                        
                           hyväksyä opetussuunnitelmat kaikkea ETPA:n koulutustoimintaa varten;
                        
                     
                           g)
                        
                        
                           panna merkille kurssien arviointiraportit;
                        
                     
                           h)
                        
                        
                           panna merkille asiaankuuluville neuvoston elimille toimitettava ETPA:n koulutustoimintaa koskeva yleinen vuosikertomus ja hyväksyä siinä esitetyt suositukset;
                        
                     
                           i)
                        
                        
                           antaa yleistä ohjausta johtokunnalle sen työtä varten;
                        
                     
                           j)
                        
                        
                           nimittää johtokunnan ja sen eri kokoonpanojen puheenjohtajat;
                        
                     
                           k)
                        
                        
                           tehdä ETPA:n toimintaa koskevat tarvittavat päätökset, mikäli niitä ei ole osoitettu muiden elinten tehtäväksi;
                        
                     
                           l)
                        
                        
                           hyväksyä vuotuinen talousarvio ja mahdolliset lisätalousarviot johtajan ehdotuksesta;
                        
                     
                           m)
                        
                        
                           hyväksyä vuosittainen tilinpäätös ja myöntää johtajalle vastuuvapaus;
                        
                     
                           n)
                        
                        
                           hyväksyä ETPA:n menojen hallinnointiin sovellettavia muita sääntöjä;
                        
                     
                           o)
                        
                        
                           hyväksyä mahdolliset komission, EUH:n, jonkin unionin viraston tai jäsenvaltion kanssa tehtävät rahoitussopimukset ja/tai tekniset järjestelyt, jotka koskevat ETPA:n menojen rahoittamista ja/tai niiden toteuttamista;
                        
                     
                           p)
                        
                        
                           osallistua johtajan valintamenettelyyn 11 artiklan 3 kohdan mukaisesti;
                        
                     
                           q)
                        
                        
                           arvioida johtajan suoriutumista tehtävissään 11 artiklan 4 kohdassa tarkoitettua mahdollista toimikauden jatkamista silmällä pitäen.
                        
                     
            
               7.   Johtokomitea hyväksyy työjärjestyksensä.
            
            
               8.   Lukuun ottamatta tämän päätöksen liitteessä vahvistettuihin ETPA:n rahoittamiin menoihin ja ETPA:n menojen rahoitukseen sovellettavien varainhoitosääntöjen, jäljempänä ’varainhoitosäännöt’, 2 artiklan 6 kohdassa säädettyä tapausta johtokomitea tekee päätöksensä määräenemmistöllä, siten kuin se on määriteltynä SEU 16 artiklan 4 kohdassa.
            
         
         
            10 artikla
            Toimeenpaneva akateeminen johtokunta
            
               1.   Johtokunta muodostuu niiden siviili- ja sotilasalan laitosten ja muiden toimijoiden johtavista edustajista, jotka jäsenvaltiot ovat yksilöineet tukemaan ETPA:n koulutustoiminnan toteuttamista, sekä EUTT:n johtajasta tai hänen edustajastaan.
            
            
               2.   Johtokomitea nimeää johtokunnan puheenjohtajan johtokunnan jäsenten joukosta.
            
            
               3.   Komission ja EUH:n edustajat kutsutaan osallistumaan johtokunnan kokouksiin.
            
            
               4.   Verkostoon kuuluvien yhteistyökumppanien johtavat edustajat kutsutaan osallistumaan johtokunnan kokouksiin aktiivisina tarkkailijoina.
            
            
               5.   Johtokunnan kokouksiin voidaan kutsua tarkkailijoiksi akateemisia asiantuntijoita ja johtavia virkamiehiä unionin ja kansallisista laitoksista. Johtokunnan kokouksiin voidaan tarvittaessa ja tapauskohtaisesti kutsua osallistumaan akateemisia asiantuntijoita ja johtavia virkamiehiä, jotka edustavat laitoksia, jotka eivät ole verkoston jäseniä.
            
            
               6.   Johtokunnan tehtävänä on
               
                           a)
                        
                        
                           antaa johtokomitealle akateemisia neuvoja ja suosituksia;
                        
                     
                           b)
                        
                        
                           panna täytäntöön hyväksytty lukuvuoden opetusohjelma verkoston avulla;
                        
                     
                           c)
                        
                        
                           valvoa verkko-oppimisen järjestelmää;
                        
                     
                           d)
                        
                        
                           laatia opetussuunnitelmia kaikkea ETPA:n koulutustoimintaa varten;
                        
                     
                           e)
                        
                        
                           varmistaa ETPA:n koulutustoiminnan yleinen koordinointi kaikkien laitosten kesken;
                        
                     
                           f)
                        
                        
                           arvioida edellisenä lukuvuonna toteutetun koulutustoiminnan tasoa;
                        
                     
                           g)
                        
                        
                           antaa johtokomitealle ehdotuksia seuraavan lukuvuoden koulutustoimintaa varten;
                        
                     
                           h)
                        
                        
                           varmistaa kaiken ETPA:n koulutustoiminnan järjestelmällinen arviointi ja hyväksyä kurssien arviointiraportit;
                        
                     
                           i)
                        
                        
                           osallistua ETPA:n toimintaa koskevan yleisen vuosikertomuksen laadintaan;
                        
                     
                           j)
                        
                        
                           tukea Erasmus-ohjelman innoittaman nuorten upseerien vaihtoa koskevan eurooppalaisen aloitteen täytäntöönpanoa.
                        
                     
            
               7.   Johtokunta voi tehtäviensä suorittamiseksi kokoontua erilaisissa hankekohtaisissa kokoonpanoissa. Johtokunta laatii näiden kokoonpanojen muodostamista ja toimintaa koskevat säännöt ja järjestelyt, jotka johtokomitea hyväksyy. Kukin kokoonpano raportoi toiminnastaan johtokunnalle vähintään kerran vuodessa, minkä jälkeen sen toimeksiantoa voidaan jatkaa.
            
            
               8.   Sihteeristön jäsenet tukevat ja avustavat johtokuntaa sen kaikissa kokoonpanoissa. Kyseiset jäsenet osallistuvat kokouksiin ilman äänioikeutta. Ellei muita ehdokkaita löydy, jäsen voi samalla toimia kokousten puheenjohtajana.
            
            
               9.   Johtokomitea hyväksyy johtokunnan ja sen kunkin kokoonpanon työjärjestyksen.
            
         
         
            11 artikla
            ETPA:n johtaja
            
               1.   Johtaja
               
                           a)
                        
                        
                           vastaa ETPA:n toiminnoista;
                        
                     
                           b)
                        
                        
                           on ETPA:n ainoa laillinen edustaja;
                        
                     
                           c)
                        
                        
                           vastaa ETPA:n talous- ja hallintoasioista;
                        
                     
                           d)
                        
                        
                           neuvoo johtokomiteaa ja johtokuntaa ja tukee näiden työtä; ja
                        
                     
                           e)
                        
                        
                           toimii ETPA:n edustajana verkoston puitteissa ja sen ulkopuolella toteutettavassa koulutustoiminnassa.
                        
                     
            
               2.   Johtajan tehtävään esitettävien ehdokkaiden on oltava henkilöitä, joilla on pitkäaikainen tunnustettu asiantuntemus ja kokemus koulutuksen alalla. Jäsenvaltiot voivat esittää ehdokkaita johtajaksi. Sovellettavien sääntöjen mukaisesti unionin toimielinten ja EUH:n henkilöstöön kuuluvat voivat hakea tätä tehtävää.
            
            
               3.   Esivalintaprosessin järjestämisestä vastaa korkea edustaja. Esivalintalautakunta muodostuu kolmesta EUH:n edustajasta. Sen puheenjohtajana on johtokomitean puheenjohtaja. Esivalinnan tulosten perusteella korkea edustaja toimittaa kyseiselle komitealle suosituksen, johon sisältyvään luetteloon on merkitty vähintään kolme ensisijalle asetettua ehdokasta esivalintalautakunnan asettamassa paremmuusjärjestyksessä. Vähintään puolet luettelossa olevista ehdokkaista olisi oltava jäsenvaltioista. Valintaprosessin aikana ehdokkaat esittelevät ETPA:aa koskevan visionsa kyseiselle komitealle, minkä jälkeen jäsenvaltioita pyydetään asettamaan ehdokkaat paremmuusjärjestykseen kirjallisessa salaisessa äänestyksessä. Korkea edustaja nimittää johtajan EUH:n henkilöstön jäseneksi enintään kolmeksi vuodeksi.
            
            
               4.   Ennen 3 kohdassa tarkoitetun kauden päättymistä johtokomitea arvioi johtajan suoriutumista tehtävissään, erityisesti niihin tavoitteisiin nähden, jotka sisältyivät hänen valintaprosessin aikana esittämäänsä visioon. Tämän arvioinnin perusteella kyseinen komitea joko ehdottaa nykyisen johtajan toimikauden jatkamista tai käynnistää uuden valintamenettelyn uuden johtajan valitsemiseksi. Jälkimmäisessä tapauksessa nykyinen johtaja ei saa hakea kyseiseen tehtävään. Jos johtajan toimikautta jatketaan, sen kokonaiskesto saa olla enintään viisi vuotta.
            
            
               5.   Johtajan tehtävänä on erityisesti
               
                           a)
                        
                        
                           toteuttaa kaikki tarvittavat toimenpiteet, mukaan lukien sisäisten hallinnollisten ohjeiden antaminen ja tiedonantojen julkaiseminen, ETPA:n toiminnan tehokkuuden varmistamiseksi;
                        
                     
                           b)
                        
                        
                           laatia johtokunnan ehdotusten pohjalta alustava ehdotus ETPA:n vuosikertomukseksi sekä alustava ehdotus ETPA:n työohjelmaksi, jotka esitetään johtokomitealle;
                        
                     
                           c)
                        
                        
                           koordinoida ETPA:n työohjelman täytäntöönpanoa;
                        
                     
                           d)
                        
                        
                           pitää yhteyttä asiaankuuluviin viranomaisiin jäsenvaltioissa;
                        
                     
                           e)
                        
                        
                           pitää yhteyttä asiaankuuluviin ulkopuolisiin koulutusalan toimijoihin YUTP:n ja YTPP:n alalla;
                        
                     
                           f)
                        
                        
                           tehdä tarvittaessa ETPA:n koulutustoimintaa koskevia teknisiä järjestelyjä asiaankuuluvien viranomaisten ja koulutusalan toimijoiden kanssa YUTP:n ja YTPP:n alalla;
                        
                     
                           g)
                        
                        
                           hoitaa johtokomitean hänelle mahdollisesti osoittamat muut tehtävät.
                        
                     
            
               6.   Johtaja vastaa ETPA:n talous- ja hallintoasioista ja erityisesti
               
                           a)
                        
                        
                           laatii ja toimittaa talousarvioluonnokset johtokomitealle;
                        
                     
                           b)
                        
                        
                           vahvistaa talousarviot sen jälkeen, kun johtokomitea on ne hyväksynyt;
                        
                     
                           c)
                        
                        
                           on ETPA:n talousarvion tulojen ja menojen hyväksyjä;
                        
                     
                           d)
                        
                        
                           avaa yhden tai useamman pankkitilin ETPA:n puolesta;
                        
                     
                           e)
                        
                        
                           neuvottelee, toimittaa johtokomitealle ja tekee taloudellisia sopimuksia ja/tai teknisiä järjestelyjä komission, EUH:n tai jäsenvaltion kanssa ETPA:n menojen rahoituksen ja/tai niiden toteuttamisen alalla;
                        
                     
                           f)
                        
                        
                           valitsee sihteeristön henkilöstön valintalautakunnan avustamana;
                        
                     
                           g)
                        
                        
                           neuvottelee ja allekirjoittaa ETPA:n puolesta kirjeenvaihdon, joka koskee henkilökunnan määräaikaista siirtämistä ETPA:n sihteeristön palvelukseen;
                        
                     
                           h)
                        
                        
                           neuvottelee ja allekirjoittaa ETPA:n puolesta ETPA:n talousarviosta maksettavan henkilöstön työsopimukset;
                        
                     
                           i)
                        
                        
                           yleisesti edustaa ETPA:aa kaikissa niissä oikeudellisissa toimissa, joilla on taloudellisia vaikutuksia;
                        
                     
                           j)
                        
                        
                           toimittaa johtokomitealle ETPA:n tilinpäätökset.
                        
                     
            
               7.   Johtaja vastaa toiminnastaan johtokomitealle.
            
         
         
            12 artikla
            ETPA:n sihteeristö
            
               1.   Sihteeristö avustaa johtajaa hänen tehtäviensä suorittamisessa.
            
            
               2.   Sihteeristö tukee johtokomiteaa, johtokuntaa, mukaan lukien sen kokoonpanoja, ja laitoksia ETPA:n koulutustoiminnan hallinnoinnissa, koordinoinnissa ja järjestämisessä.
            
            
               3.   Sihteeristö tukee ja avustaa johtokuntaa tarkoituksena varmistaa ETPA:n koulutustoiminnan yleinen laatu ja johdonmukaisuus sekä koulutustoiminnan säilyminen unionin poliittisen kehityksen mukaisena. Se auttaa erityisesti varmistamaan, että kaikissa koulutustoiminnan tarjonnan vaiheissa, alkaen opetussuunnitelman laatimisesta ja metodologisen lähestymistavan sisällöstä, noudatetaan mahdollisimman korkeita vaatimuksia.
            
            
               4.   Kukin ETPA:n verkoston muodostavista laitoksista nimeää yhteyshenkilön, jonka tehtävänä on yhteydenpito sihteeristöön ETPA:n koulutustoiminnan järjestämiseen liittyvissä organisatorisissa ja hallinnollisissa kysymyksissä.
            
            
               5.   Sihteeristö toimii tiiviissä yhteistyössä komission ja EUH:n kanssa.
            
         
         
            13 artikla
            ETPA:n henkilöstö
            
               1.   ETPA:n henkilöstö muodostuu
               
                           a)
                        
                        
                           unionin toimielinten, EUH:n ja unionin virastojen ETPA:n palvelukseen määräaikaisesti siirtämästä henkilöstöstä;
                        
                     
                           b)
                        
                        
                           jäsenvaltioiden ETPA:n palvelukseen määräaikaisesti siirtämistä kansallisista asiantuntijoista;
                        
                     
                           c)
                        
                        
                           sopimussuhteisesta henkilöstöstä, jos tehtävään ei ole löydetty yhtään kansallista asiantuntijaa ja jos johtokomitea on antanut tähän hyväksyntänsä.
                        
                     
            
               2.   ETPA voi ottaa vastaan harjoittelijoita ja vierailevia tutkijoita.
            
            
               3.   ETPA:n henkilöstön määrästä päättää johtokomitea ottaen huomioon seuraavan vuoden talousarvion, ja henkilöstön määrällä on suora yhteys 4 artiklassa määriteltyjen ETPA:n koulutustoiminnan ja muiden tehtävien määrään.
            
            
               4.   EUH:n palvelukseen määräaikaisesti siirrettyihin kansallisiin asiantuntijoihin sovellettavista säännöistä annettua korkean edustajan päätöstä sovelletaan soveltuvin osin jäsenvaltioiden ETPA:n palvelukseen määräaikaisesti siirtämiin kansallisiin asiantuntijoihin. Euroopan unionin virkamiehiin sovellettavia henkilöstösääntöjä ja unionin muuhun henkilöstöön sovellettavia palvelussuhteen ehtoja (6) sovelletaan unionin toimielinten ETPA:n palvelukseen määräaikaisesti siirtämään henkilöstöön, myös ETPA:n talousarviosta maksettavaan sopimussuhteiseen henkilöstöön.
            
            
               5.   Johtokomitea määrittää tarvittaessa korkean edustajan ehdotuksesta harjoittelijoita ja vierailevia tutkijoita koskevat ehdot.
            
            
               6.   ETPA:n henkilöstö ei voi tehdä sopimuksia eikä sitoutua minkäänlaisiin rahoitusvelvoitteisiin ETPA:n puolesta ilman johtajan ennakolta antamaa kirjallista lupaa.
            
         
         
            III LUKU
         
         
            
               Rahoitus
            
         
         
            14 artikla
            Luontoissuoritukset koulutustoimintaa varten
            
               1.   Kukin jäsenvaltio, unionin toimielin, unionin virasto ja laitos sekä EUH vastaa kaikista ETPA:aan osallistumisestaan aiheutuvista kuluista, mukaan lukien palkat, lisät, matkakulut ja päivärahat sekä ETPA:n koulutustoiminnalle annettavaan organisatoriseen ja hallinnolliseen tukeen liittyvät kustannukset.
            
            
               2.   Kukin ETPA:n koulutustoimintaan osallistuva henkilö vastaa kaikista osallistumisestaan aiheutuvista kustannuksista.
            
         
         
            15 artikla
            EUH:n antama tuki
            
               1.   EUH vastaa kustannuksista, jotka aiheutuvat johtajan ja sihteeristön toiminnan järjestämisestä EUH:n tiloissa, mukaan lukien tietotekniikkaan liittyvät kustannukset sekä johtajan ja yhden avustajan määräaikaisesta siirtämisestä sihteeristön palvelukseen.
            
            
               2.   EUH antaa ETPA:lle tämän henkilöstön palvelukseen ottamiseksi ja hallinnoimiseksi sekä tämän talousarvion toteuttamiseksi tarvitseman hallinnollisen tuen.
            
         
         
            16 artikla
            Rahoitusosuus Euroopan unionin yleisestä talousarviosta
            
               1.   ETPA saa vuotuisen tai monivuotisen rahoitusosuuden Euroopan unionin yleisestä talousarviosta. Kyseisellä rahoitusosuudella voidaan kattaa erityisesti koulutustoiminnan tukemiseen ja jäsenvaltioiden ETPA:n palvelukseen määräaikaisesti siirtämiin kansallisiin asiaintuntijoihin sekä yhteen sopimussuhteiseen työntekijään liittyviä kustannuksia.
            
            
               2.   Rahoitusohje, jonka on tarkoitus kattaa ETPA:n menot 1 päivänä tammikuuta 2021 alkavana ja 31 päivänä joulukuuta 2021 päättyvänä kautena, on 2 055 156 euroa.
               Neuvosto päättää ETPA:n menojen kattamiseen tarkoitetusta rahoitusohjeesta seuraavien kausien osalta.
            
            
               3.   Edellä 2 kohdassa tarkoitetun neuvoston päätöksen jälkeen johtaja neuvottelee komission kanssa tehtävän rahoitussopimuksen.
            
         
         
            17 artikla
            Vapaaehtoiset rahoitusosuudet
            
               1.   ETPA voi ottaa jäsenvaltioilta ja laitoksilta tai muilta lahjoittajilta vastaan vapaaehtoisia rahoitusosuuksia tietyn toiminnan rahoittamista varten ja hallinnoida niitä. ETPA:n on osoitettava tällaiset rahoitusosuudet tiettyihin käyttötarkoituksiin.
            
            
               2.   Johtaja neuvottelee 1 kohdassa tarkoitettuja rahoitusosuuksia koskevat tekniset järjestelyt.
            
         
         
            18 artikla
            Hankkeiden toteutus
            
               1.   ETPA voi hakea tutkimus- ja muita hankkeita YUTP:n alalla. ETPA voi toimia hankekoordinaattorina tai jäsenenä. Johtaja voidaan ottaa osaksi tällaisen hankkeen ’neuvoa-antavaa lautakuntaa’. Johtaja voi delegoida tämän tehtävän jollekin johtokunnan kokoonpanon puheenjohtajalle tai sihteeristön jäsenelle.
            
            
               2.   Kyseisistä hankkeista saatava rahoitusosuus on esitettävä ETPA:n lisätalousarviossa ja käytettävä ETPA:n tehtävien ja tavoitteiden mukaisesti.
            
         
         
            19 artikla
            Varainhoitosäännöt
            ETPA:n rahoittamiin menoihin ja tällaisten menojen rahoitukseen sovelletaan varainhoitosääntöjä.
         
         
            IV LUKU
         
         
            
               Muut säännökset
            
         
         
            20 artikla
            Osallistuminen ETPA:n koulutustoimintaan
            
               1.   Kaikkien jäsenvaltioiden ja liittyvien valtioiden kansalaiset voivat osallistua kaikkeen ETPA:n koulutustoimintaan. Koulutuksen järjestävien ja sen toteuttavien laitosten on varmistettava, että tätä periaatetta sovelletaan poikkeuksetta.
            
            
               2.   ETPA:n koulutustoimintaan, erityisesti 4 artiklan 2 kohdan d alakohdassa tarkoitettuun koulutustoimintaan, voivat periaatteessa osallistua myös unionin jäsenehdokasvaltioiden ja soveltuvin osin muiden kolmansien maiden kansalaiset ja järjestöt.
            
            
               3.   Osallistujien on oltava siviili-, diplomaatti-, poliisi- tai sotilashenkilöstöä, joka käsittelee tehtäviensä yhteydessä YTPP:n ja YUTP:n alan näkökohtia, ja YTPP-operaatioihin lähetettäviä asiantuntijoita.
               ETPA:n koulutustoimintaan voidaan kutsua osallistumaan muun muassa kansainvälisten järjestöjen, valtioista riippumattomien järjestöjen, akateemisten oppilaitosten ja tiedotusvälineiden sekä liike-elämän edustajia.
            
            
               4.   ETPA:n kurssin suorittaneelle osanottajalle myönnetään korkean edustajan allekirjoittama todistus. Johtokomitea tarkastelee säännöllisesti uudelleen todistusta koskevia yksityiskohtia. Jäsenvaltiot ja unionin toimielimet tunnustavat todistuksen.
            
         
         
            21 artikla
            Yhteistyö
            ETPA toimii yhteistyössä muun muassa 5 artiklan 2 kohdassa tarkoitettujen kansainvälisten järjestöjen ja muiden asiaankuuluvien toimijoiden, kuten kolmansien maiden kansallisten koulutuslaitosten, kanssa, ja hyödyntää niiden asiantuntemusta.
         
         
            22 artikla
            Turvallisuussäännöt
            ETPA:aan sovelletaan neuvoston päätöstä 2013/488/EU (7).
         
         
            V LUKU
         
         
            
               Loppusäännökset
            
         
         
            23 artikla
            Jatkuvuus
            Päätöksen (YUTP) 2016/2382 täytäntöönpanoa varten hyväksytyt säännöt ja määräykset pysyvät voimassa tämän päätöksen täytäntöönpanon yhteydessä siltä osin, kuin ne ovat yhteensoveltuvia tämän päätöksen kanssa ja kunnes ne muutetaan tai kumotaan.
         
         
            24 artikla
            Kumoaminen
            Kumotaan päätös (YUTP) 2016/2382.
         
         
            25 artikla
            Uudelleentarkastelu
            
               1.   Johtaja aloittaa viimeistään 20 päivänä lokakuuta 2024 koulutustoiminnan uudelleentarkastelun kaikkia sidosryhmiä kuullen.
            
            
               2.   Uudelleentarkastelun tulokset toimitetaan johtokomitealle.
            
         
         
            26 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            27 artikla
            Julkaiseminen
            Tämä päätös julkaistaan Euroopan unionin virallisessa lehdessä.
         
         
            Tehty Luxemburgissa 19 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               J. KLOECKNER
            
         
         
            (1)  Neuvoston yhteinen toiminta 2005/575/YUTP, 18 päivältä heinäkuuta 2005, Euroopan turvallisuus- ja puolustusakatemian (ETPA) perustamisesta (EUVL L 194, 26.7.2005, s. 15).
         
            (2)  Neuvoston yhteinen toiminta 2008/550/YUTP, hyväksytty 23 päivänä kesäkuuta 2008, Euroopan turvallisuus- ja puolustusakatemian (ETPA) perustamisesta sekä yhteisen toiminnan 2005/575/YUTP kumoamisesta (EUVL L 176, 4.7.2008, s. 20).
         
            (3)  Neuvoston päätös 2013/189/YUTP, annettu 22 päivänä huhtikuuta 2013, Euroopan turvallisuus- ja puolustusakatemian (ETPA) perustamisesta sekä yhteisen toiminnan 2008/550/YUTP kumoamisesta (EUVL L 112, 24.4.2013, s. 22).
         
            (4)  Neuvoston päätös (YUTP) 2016/2382, annettu 21 päivänä joulukuuta 2016, Euroopan turvallisuus- ja puolustusakatemian (ETPA) perustamisesta ja päätöksen 2013/189/YUTP kumoamisesta (EUVL L 352, 23.12.2016, s. 60).
         
            (5)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).
         
            (6)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta sekä yhteisöjen virkamiehiin tilapäisesti sovellettavien erityisten toimenpiteiden laatimisesta (EYVL L 56, 4.3.1968, s. 1).
         
            (7)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).
      
      
         
            LIITE
            ETPA:N RAHOITTAMIIN MENOIHIN JA ETPA:N MENOJEN RAHOITUKSEEN SOVELLETTAVAT VARAINHOITOSÄÄNNÖT
            
               1 artikla
               Talousarviota koskevat periaatteet
               
                  1.   Euromääräisenä laadittava ETPA:n talousarvio on säädös, jolla säädetään ja hyväksytään kullekin varainhoitovuodelle kaikki ETPA:n tulot ja kaikki ETPA:n rahoittamat menot.
               
               
                  2.   Talousarvioon otettujen tulojen ja menojen on oltava tasapainossa.
               
               
                  3.   Mitään ETPA:n rahoittamaa tuloa tai menoa ei voida toteuttaa muutoin kuin osoittamalla se tiettyyn ETPA:n talousarvion kohtaan.
               
            
            
               2 artikla
               Talousarvioiden vahvistaminen
               
                  1.   Johtaja laatii vuosittain talousarvioesityksen seuraavaksi varainhoitovuodeksi, joka alkaa 1 päivänä tammikuuta ja päättyy 31 päivänä joulukuuta samana vuonna. Talousarvioesitykseen sisällytetään ETPA:n rahoittamien menojen kattamiseksi kyseisellä kaudella tarpeellisiksi katsotut määrärahat ja arvio tällaisten menojen kattamiseen tarvittavista tuloista.
               
               
                  2.   Määrärahat jaotellaan tarvittaessa laatunsa tai käyttötarkoituksensa mukaan lukuihin ja momentteihin. Talousarvioesitykseen sisältyy momenteittain eritelty selvitysosa.
               
               
                  3.   Tulot muodostuvat jäsenvaltioiden tai muiden lahjoittajien vapaaehtoisista rahoitusosuuksista sekä Euroopan unionin yleisestä talousarviosta maksettavasta vuotuisesta rahoitusosuudesta.
               
               
                  4.   Johtaja toimittaa yksityiskohtaisen talousarviokertomuksen edeltävältä varainhoitovuodelta viimeistään 31 päivänä maaliskuuta. Johtaja toimittaa seuraavaa varainhoitovuotta koskevan talousarvioesityksen johtokomitealle viimeistään 31 päivänä heinäkuuta.
               
               
                  5.   Johtokomitea hyväksyy talousarvioesityksen viimeistään 31 päivänä lokakuuta.
               
               
                  6.   Jos ETPA:lle myönnetään Euroopan unionin yleisestä talousarviosta monivuotinen rahoitusosuus, johtokomitean on hyväksyttävä vuotuinen talousarvio yksimielisesti.
               
            
            
               3 artikla
               Määrärahojen siirrot
               Odottamattomissa olosuhteissa johtaja voi päättää budjettikohtien välillä tehtävistä, 16 artiklassa tarkoitettua rahoitusosuutta koskevien määrärahojen siirroista, jotka voivat olla enintään 25 prosenttia näistä budjettikohdista; johtaja ilmoittaa johtokomitealle tällaisista siirroista. Budjettikohtien väliset määrärahojen siirrot, jotka ovat yli 25 prosenttia budjettikohdista, on toimitettava johtokomitean hyväksyttäviksi ETPA:n lisätalousarviossa.
            
            
               4 artikla
               Määrärahojen siirrot varainhoitovuodelta toiselle
               
                  1.   Määrärahat, jotka tarvitaan varainhoitovuoden 31 päivään joulukuuta mennessä tehtyjen oikeudellisten sitoumusten maksamiseen, siirretään seuraavalle varainhoitovuodelle.
               
               
                  2.   Vapaaehtoisista rahoitusosuuksista saatavat määrärahat siirretään seuraavalle varainhoitovuodelle.
               
               
                  3.   Hankkeista saatavat määrärahat siirretään seuraavalle varainhoitovuodelle.
               
               
                  4.   Johtaja voi siirtää talousarvion muita määrärahoja seuraavalle varainhoitovuodelle, jos johtokomitea hyväksyy nämä siirrot.
               
               
                  5.   Muut määrärahat peruutetaan varainhoitovuoden lopussa.
               
            
            
               5 artikla
               Talousarvion toteuttaminen ja henkilöstöhallinto
               ETPA hyödyntää talousarvionsa toteuttamisessa ja henkilöstöhallinnossa mahdollisimman pitkälti unionin olemassa olevia hallintorakenteita, erityisesti EUH:a.
            
            
               6 artikla
               Pankkitilit
               
                  1.   ETPA:n pankkitili tai pankkitilit avataan jäsenvaltioon sijoittautuneessa ensiluokkaisessa rahoituslaitoksessa; tilin on oltava euromääräinen käyttötili tai lyhytaikainen tili.
               
               
                  2.   ETPA:n pankkitilejä ei saa ylittää.
               
            
            
               7 artikla
               Maksut
               ETPA:n pankkitililtä suoritettavat maksut edellyttävät sekä johtajan että ETPA:n henkilöstön toisen jäsenen allekirjoitusta.
            
            
               8 artikla
               Kirjanpito
               
                  1.   Johtaja huolehtii siitä, että ETPA:n tulot, menot ja omaisuusluettelon osoittava kirjanpito on laadittu julkista sektoria koskevien kansainvälisesti hyväksyttyjen tilinpäätösstandardien mukaisesti.
               
               
                  2.   Johtaja toimittaa johtokomitealle kutakin varainhoitovuotta koskevan tilinpäätöksen viimeistään seuraavan vuoden 31 päivänä maaliskuuta yhdessä näiden varainhoitosääntöjen 2 artiklan 4 kohdassa tarkoitetun yksityiskohtaisen talousarviokertomuksen kanssa.
               
               
                  3.   Tarvittavat kirjanpitopalvelut voidaan ulkoistaa.
               
            
            
               9 artikla
               Tilintarkastus
               
                  1.   ETPA:n tilintarkastus suoritetaan vuosittain.
               
               
                  2.   Tarvittavat tilintarkastuspalvelut ulkoistetaan.
               
               
                  3.   Tilintarkastuskertomukset ja näiden varainhoitosääntöjen 2 artiklan 4 kohdassa tarkoitettu yksityiskohtainen talousarviokertomus toimitetaan johtokomitealle.
               
            
            
               10 artikla
               Vastuuvapaus
               
                  1.   Johtokomitea päättää yksityiskohtaisen talousarviokertomuksen, vuosittaisen tilinpäätöksen ja vuosittaisen tilintarkastuskertomuksen perusteella, myönnetäänkö johtajalle ETPA:n talousarvion toteuttamista koskeva vastuuvapaus.
               
               
                  2.   Johtaja toteuttaa kaikki aiheelliset toimet vakuuttaakseen johtokomitean siitä, että vastuuvapaus voidaan myöntää, ja ottaakseen huomioon vastuuvapauden myöntämistä koskevissa päätöksissä mahdollisesti esitetyt huomautukset.